Zuma kondig nuwe SAUK-raad aanSABC-gebou in Kaapstad Foto: Maroela Media Zuma het in ’n verklaring gesê Bongumusa Makhathini is as voorsitter van die raad aangewys terwyl Febe Potgieter-Gqubule as ondervoorsitter aangewys is. Die ander lede van die raad is: Krish Naidoo, Khanyisile Kweyama, John Matisonn, Mathatha Tsedu, Rachel Kalidass, Michael Markovitz, Victor Rambau, Dinkwanyane Mohuba en Jack Phalane. Zuma het gesê die aanstelling is vir ’n tydperk van vyf jaar en met onmiddellike effek. Hy het al die lede van die raad die beste toegewens vir hul tyd by die openbare uitsaaier. Die tussentydse raad se tydperk het reeds einde September verstryk, waarna Ayanda Dlodlo, minister van kommunikasie, die aanstellings van drie waarnemende raadslede by die SAUK verleng het. Die parlement het drie weke voor die raadslede se ampstermyn verstryk het, reeds sy aanbevelings aan Zuma deurgestuur vir sy finale besluit oor die aanstellings. Opposisiepartye was ten sterkste gekant teen die aanstelling van Krish Naidoo, ŉ regskonsultant vir die ANC, en Febe Potgieter-Gqubule, wat hoop om op die ANC se nasionale uitvoerende komitee te dien. Albei is tans lede van die tydelike SAUK-raad. Die ANC-LP’s het aangevoer daar was tot dusver nog niks fout met die prestasie van die twee kandidate nie, terwyl opposisie-LP’s volgehou het Naidoo en Potgieter-Gqubule is politieke ontplooiings.